Verbly julle altyd in die Here – Filippense 4 » Somerstrand Gemeente
Tema: Verbly julle altyd in die Here – Filippense 4
Somerstrand 18:30 9 Februarie 2020
Ons gaan vanaand die Here loof en prys met sang en fokus op Filippense 4 met die tema “Verbly julle altyd in die Here!”
Indescribable – God is amazing
God is onbeskryflik groots
Ons het die Here nou geloof en aanbid vir sy onbeskryflike grootsheid. Ek wil ‘n gedeelte in die Bybel lees wat hierby aansluit, ‘n oproep van Paulus dat ons bly moet wees in die Here.
4 Verbly julle altyd in die Here! Ek sê weer: Verbly julle! 5 Laat julle welwillendheid aan alle mense bekend word. Die Here is naby. 6 Moet oor niks besorg wees nie, maar maak in alles julle versoeke aan God bekend deur te bid, te smeek en Hom te dank. 7 En die vrede van God wat alle begrip oortref, sal in Christus Jesus oor julle harte en gedagtes waak. 8 Verder, broers, alles wat waar is, alles wat eerbaar is, wat reg is, wat rein is, wat lieflik is, wat lof verdien, ja, watter deug of watter prysenswaardige saak daar ook mag wees — daarop moet julle julle gedagtes rig. 9 Wat julle van my geleer en ontvang en gehoor en in my gesien het — doen dit. En die God van vrede sal met julle wees. (Fil 4:4-9)
Verbly julle altyd in die Here
Ek het ‘n eenvoudige boodskap uit hierdie gedeelte. Paulus wat sê: “Verbly julle in die Here.”
Jy sien, jy kan fokus op die dinge wat jou swaarmoedig maak in die lewe. Óf jy kan fokus op die dinge wat jou bemoedig. En dit sal jou vreugde bepaal óf jou gebrek daaraan.
Een van die groot dinge wat ons gemoed lig, is om jou vreugde te vind in die Here en in sy teenwoordigheid.
“The joy of the Lord is your strength,” sê Nehemia 8:11.
“Daar is geen einde aan sy ontferming nie, dit is elke môre nuut,” sê Klaagliedere 3:22-23.
“Verbly julle altyd in die Here! Ek sê weer: Verbly julle!” sê Filippense 4:4
Dit neem net ‘n paar minute om in die oggend te fokus op dít wat jou bly maak, dít waaroor jy dankbaar is, dít wat jy van God ontvang het. En jou dan te verbly in die vreugde wat die Here gee.
Dit is wat ons ook moet doen as ons by medegelowiges kuier. Om ons saam in die Here te verbly. Paulus gebruik hier die woord chairete (blydskap/vreugde) waarmee hy nie net die innerlike blydskap beskryf wat ons in God se teenwoordigheid kan hê nie, maar ook ons gesamentlike blydskap in die gemeenskap van gelowiges.
Paulus moedig ons aan om mekaar se lewens te verryk deur te vertel van dié dinge wat julle bly maak en loof die Here saam.
Die wonderlike boodskap is: “die Here is naby,” sê Paulus. Die primêre rede waarom ons vreugde kan hê, is dat die Here naby is – beide in terme van die wederkoms, die manier waarop ons dit teks normaalweg interpreteer, maar ook in terme van Sy teenwoordigheid in die hede.
Ons kan dit dus waag om met vreugde te lewe, en inskiklik te wees teenoor alle mense, want die Here is nie ver van ons af nie. Dit beteken onder andere dat Hy die vermoë het om in te tree en op te tree in alle situasies waarin ons is.
Ons kan ook bly wees, want daar is niks waaroor ons hoef bekommerd te wees nie. Trouens, Paulus sê in vers 6: “Moet oor niks besorg wees nie, maar maak in alles julle versoeke aan God bekend deur te bid, te smeek en Hom te dank.”
Daaraan is ‘n belofte gekoppel in vers 7: “die vrede van God wat alle begrip oortref, sal in Christus Jesus oor julle harte en gedagtes waak.” Dit is Hy wat ons harte en gedagtes sal beskerm.
Wat ‘n mens natuurlik baie help hiermee is as jy doen wat Paulus in vers 8 sê: “alles wat waar is, alles wat eerbaar is, wat reg is, wat rein is, wat lieflik is, wat lof verdien, ja, watter deug of watter prysenswaardige saak daar ook mag wees – daarop moet julle julle gedagtes rig.”
Paulus roep ons dus op tot ’n waarderende positiewe lewe. Hy moedig ons aan om te kies waarop ons ons gedagtes rig.
En waar ons kies om oor die waarheid na te dink – oor dit wat eerbaar is, om ons te verbly oor alles wat reg is, alles wat rein is, alles wat lieflik is, alles wat lof verdien – dan vul dit ons met ‘n groot vreugde, skep ons moed, raak ons binnekant sterk, sodat ons die dinge wat verkeerd is, kan hanteer.
Kom ons gaan voort om die Here te loof en prys:
Verbly ander se harte met jou vrygewigheid
Die wonder van God is dat Hy daar is vir ons. Dat Hy ons opsoek en met ons ‘n pad stap. Dit was ook die geval met hierdie gemeente in Filippi. Paulus kon hulle oproep om bly te wees in die Here, want hulle het God se besondere sorg van die begin af beleef.
Maar, wat dan gebeur, is dat ons kan uitreik en in ander mense belê, om hulle die ervaring te gee dat God ook vir hulle daar is. As ons regtig ervaar dat God daar is vir ons, kan ons begin om ander se harte te verbly met ons vrygewigheid.
Dit is die tweede deel van my boodskap.
Nou skryf Paulus verder In hoofstuk 4 van sy brief aan hulle:
Nou kon hulle egter vir hom iets stuur in Rome waar hy in huisarres was. En dit voel nou vir Paulus asof dit “van nuuts af” is. Sy gemoed het sommer gelig oor die voorsiening wat hulle gestuur het. Hulle het sy hart bly gemaak.
Ons belegging in die koninkryk maak God se hart bly
Maar dan kom hy by die eintlike punt wat hy wil maak, die derde deel van my boodskap:
Sien, die punt is, elke gawe wat ons gee vir diens in die koninkryk van God is ‘n offer aan God self, iets waaroor God opgewonde is. Ons belegging in die koninkryk maak God se hart bly.
Jou opbrengs in die koninkryk is nie net ‘n opbrengs wat op jou belegging daarin kom nie. Dit is nie asof die dankoffer wat jy gee, of die geloofsoffer vir een van ons sendelinge net sorg dat die evangelie aan hierdie wêreld verkondig word nie. Al is dit natuurlik wonderlik en tel dit as opbrengs op jou belegging.
En laat jou gedagtes gaan oor waar jy hierdie jaar met nog meer ywer in die koninkryk van God betrokke kan raak. Sodat jy ‘n goeie opbrengs op belegging in die koninkryk kan hê.
Kom ons sing van ons belegging in die koninkryk van God.